Zagreb, 19. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), na temelju vlastitih saznanja mogućeg sukoba interesa **dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine,** na 119. sjednici, održanoj 19. ožujka 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine, neće se pokrenuti, jer iz zaprimljenog očitovanja i dokumentacije ne proizlazi da bi njegovim angažmanom na izradi Procjembenog elaborata izrađenog od trgovačkog društva Centar Akcija d.o.o., za potrebe Grada Osijeka, u ožujku 2017., moglo doći do povrede neke od odredbi ZSSI-a, imajući u vidu da Željko Uhlir tada nije bio dužnosnik u smislu članka 3. ZSSI-a, jer je, u odnosu na njega, proteklo više od godine dana od prestanka obnašanja ranije dužnosti.**

Obrazloženje

U Povjerenstvu je dana 23. listopada 2019.g. pod brojem 711-U-3616-P-314/19-01-3 zaprimljena anonimna prijava mogućeg sukoba interesa podnesena protiv dužnosnika Željka Uhlira, državnog tajnika u Ministarstvu graditeljstva, prostornog uređenja i državne imovine, povodom koje se vodi predmet P-234/19. Prijava istog sadržaja zaprimljena je istog dana i pod brojem 711-U-3617-P-314/19-02-3.

**U prijavi se u bitnome navodi da je dužnosnik sudjelovao u izradi** Zakona o procjeni vrijednosti nekretnina („Narodne novine“ broj 78/15.) i Pravilnika o metodama procjene vrijednosti nekretnina („Narodne novine“ broj 105/15.) te da je zadužen provoditi i tumačiti odredbe navedenih propisa.

 Također se navodi da je dužnosnik za vrijeme obavljanja dužnost državnog tajnika u Ministarstvu graditeljstva i prostornog uređenja 20. ožujka 2017. izradio Procjembeni elaborat za zemljište sportsko-rekreacijske namjene i zaštitne zelene površine za dio k.č. br. ………, …………………………….., sve k.o. Osijek, broj elaborata 32/2017, za trgovačko društvo Centar Akcija d.o.o. U prijavi se naglašava da je isti Procjembeni elaborat podložan provjeri temeljem odredbi Zakona o procjeni vrijednosti nekretnina te da je Procjeniteljsko povjerenstvo Grada Osijeka na svojoj 4. sjednici održanoj 22. ožujka 2017. dalo mišljenje o njegovoj usklađenosti s odredbama navedenog Zakona i Pravilnika. Nadalje se iznosi da dužnosnik kao izrađivač navedenih elaborata predstavlja nelojalnu konkurenciju ostalim ovlaštenim procjeniteljima, jer koristi svoj utjecaj na procjeniteljska povjerenstva koja su dovedena u situaciju da odlučuju o kvaliteti rada nadređenog dužnosnika koji posredno ocjenjuje rad tih povjerenstava te da će naručitelji procjembenih elaborata biti skloni angažirati dužnosnika na njihovoj izradi, obzirom da će time biti sigurniji da će procjene biti prihvaćene.

Prijavitelj navodi da je obavljanje poslova procjenitelja vrijednosti nekretnina za vrijeme obnašanja dužnosti državnog tajnika u Ministarstvu graditeljstva i prostornog uređenja, koje je nadležno tumačiti odredbe navedenih propisa, dvojbeno te da je dužnosnik izdao knjigu „Priručnik za procjenu vrijednosti nekretnina“, s tematikom metodologije procjene vrijednosti nekretnina temeljem propisa u čijoj je izradi sudjelovao, kao i da održava stručne seminare na tu temu, čime prema stavu podnositelja naplaćuje tumačenje propisa iz djelokruga državnog tijela u kojem obnaša dužnost.

Prijavi su priloženi dopis Procjeniteljskog povjerenstva Grada Osijeka, KLASA: 022-06/17-01/3, URBROJ: 2158/01-05-03/01-17-12 od 22. ožujka 2017., upućen nadležnom upravnom odjelu Grada Osijeka za urbanizam i graditeljstvo, kojim se navodi da temeljem članaka 10. do 14. Zakona o procjeni vrijednosti nekretnina, na zahtjev Grada Osijeka, pregledom Procjembenog elaborat za zemljište sportsko-rekreacijske namjene i zaštitne zelene površine za dio k.č. br. …………………………………., sve k.o. Osijek, broj elaborata 32/2017, nisu utvrđene neusklađenosti s propisima te se daje mišljenje da je procjena tržišne vrijednosti usklađena sa zakonskim odredbama.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika, utvrđeno je da je dužnosnik Željko Uhlir obnašao dužnost zamjenika ministra graditeljstva i prostornog uređenja od 14. ožujka 2013. do 17. veljače 2016., dužnost državnog tajnika u Ministarstvu graditeljstva i prostornog uređenja od 21. lipnja 2017. do 24. rujna 2020. te državnog tajnika u Ministarstvu graditeljstva, prostornog uređenja i državne imovine od 24. rujna 2020. pa nadalje.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu tog Zakona, slijedom čega je dužnosnik Željko Uhlir povodom obnašanja dužnosti državnog tajnika u Ministarstvu graditeljstva, prostornog uređenja i državne imovine obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa, dopisom Broj: 711-I-1824-P-314/19-04-17 od 28. listopada 2019. zatražilo od Grada Osijeka očitovanje na okolnosti tko je i u kojem postupku izvršio izbor pravne osobe Centar Akcija d.o.o., Zagreb, Kačićeva 16, koja je izradila Procjembeni elaborat za zemljište športsko-rekreacijske namjene i zaštitne zelene površine dio k.č. br. ………………………………………., sve k.o. Osijek, broj elaborata 32/2017 od 20. ožujka 2017.g. i je li tom prilikom Grad Osijek odlučivao o angažiranju dužnosnika Željka Uhlira, državnog tajnika Ministarstva graditeljstva i prostornog uređenja na izradi tog Procjembenog elaborata te od koliko je drugih poslovnih subjekata i na temelju kojih kriterija Grad Osijek u razdoblju od stupanja na snagu Zakona o procjeni vrijednosti nekretnina („Narodne novine“ broj 78/15.) naručivao izrade navedenih dokumenata.

Također, dopisom Broj: 711-I-1826-P-314/19-05-17 od 28. listopada 2019. od trgovačkog društva Centar Akcija d.o.o. zatraženo je očitovanje na okolnosti iz kojeg je razloga angažiran dužnosnik Željko Uhlir prilikom izrade navedenog Procjembenog elaborata i je li tom prilikom Grad Osijek imao utjecaja na odabir navedenog dužnosnika u pogledu njegova angažmana na izradi istog.

Grad Osijek očitovao se dopisom, KLASA: 940-01/17-01/1, URBROJ: 2158/01-14-00/04-19-59 od 08. studenog 2019., u kojem se navodi da je trgovačko društvo Centar Akcija d.o.o. iz Zagreba, angažirano za izradu tog Procjembenog elaborata u postupku jednostavne nabave, s obzirom da je vrijednost nabave bila 9.800,00 kuna bez PDV-a te da Grad Osijek nije odlučivao o angažiranju dužnosnika Željka Uhlira, već je narudžbenica broj 3/39 upućena navedenom trgovačkom društvu koje je dostavilo ponudu za izradu procjembenog elaborata. U dopisu se napominje da Željko Uhlir u vrijeme izrade procjembenog elaborata nije bio dužnosnik te da je Grad Osijek u razdoblju od stupanja na snagu Zakona o procjeni vrijednosti nekretnina, dana 16. srpnja 2015. pa do dana 17. ožujka 2017., kada je izdana navedena narudžbenica, za usluge izrade procjembenih elaborata angažirao ukupno 15 poslovnih subjekata, i to prvenstveno na temelju pozitivnih iskustava u smislu kvalitete obavljenog posla, sukladno mišljenjima Procjeniteljskog povjerenstva Grada Osijeka.

Očitovanju Grada Osijeka prileže zahtjev Upravnog odjela za urbanizam i graditeljstvo, komunalno stambeno gospodarstvo, promet i zaštitu okoliša te mjesnu samoupravu Grada Osijeka od 16. ožujka 2017., upućen Upravnom odjelu za financije i nabavu Grada Osijeka, radi pokretanja postupka nabave, procijenjene vrijednosti 9.800,00 kuna bez PDV-a, predmet nabave procjena tržišne vrijednosti zemljišta, ponuda za izradu procjembenog elaborata od trgovačkog društva Centar Akcija d.o.o. od 16. ožujka 2017. za navedeni iznos, narudžbenica Grada Osijeka broj 3/39 za izradu procjembenog elaborata, Procjembeni elaborat u kojem na str. 27. procjenitelj izjavljuje da je prilikom izrade postupao kao neovisan i nepristran stručnjak, odnosno da nije imao bilo kakve imovinsko-pravne ili druge veze s predmetom ocjene, dopisGrada Osijeka od 22. ožujka 2017., upućen Procjeniteljskom povjerenstvu Grada Osijeka kojim se traži sazivanje sjednice radi ocjene usklađenosti navedenog Procjembenog elaborata te dopis Procjeniteljskog povjerenstva Grada Osijeka , KLASA: 022-06/17-01/3, URBROJ: 2158/01-05-03/01-17-12 od 22. ožujka 2017., dopis Grada Osijeka, koji je potpisao dužnosnik Ivica Vrkić, gradonačelnik Grada Osijeka od 28. ožujka 2017., kojim se od Visokog procjeniteljskog povjerenstva Republike Hrvatske traži druga procjena tržište vrijednosti navedenih nekretnina, dopis Visokog procjeniteljskog povjerenstva Republike Hrvatske od 26. svibnja 2017., kojim seutvrđuje da je naručitelj procjene Grad Osijek kroz procjembeni elaborat izrađen po Centar Akcija d.o.o. dobio na zakonu utemeljenu i korektnu procjenu vrijednosti predmetnih nekretnina.

Trgovačko društvo Centar Akcija d.o.o. očitovalo se dopisom koje je zaprimljeno dana 19. studenoga 2019., u kojem se navodi da je prema Zakonu o procjeni vrijednosti nekretnina procjena vrijednosti nekretnine multidisciplinarni postupak tržišnog vrednovanja koji provode stalni sudski vještaci za procjenu nekretnina i stalni sudski procjenitelji, čije ovlasti proizlaze iz posebnih propisa kojima se uređuje rad sudova i postupci izvlaštenja. Navodi se da je prilikom izrade Procjembenog elaborata broj 32/2017 iz ožujka 2017. angažiran Željko Uhlir, ovlašteni sudski vještak za graditeljstvo, zbog specifičnosti i složenosti zadatka koji su postojali prilikom izrade predmetnog elaborata, zbog čega su smatrali da je potrebna dodatna stručna pomoć, obzirom da nastoje održavati najviše standarde profesije i pridržavati se odredbi važećih zakona.

Ističe se da u vrijeme izrade elaborata u ožujku 2017. Željko Uhlir nije obnašao dužnost državnog tajnika, niti da su s njim kao dužnosnikom ostvarivali suradnju, već da je isti bio angažiran u izradi predmetnog elaborata zbog specifičnih znanja i stručnosti, posebice imajući u vidu da je prema Zakonu o procjeni vrijednosti nekretnina, procjenitelj dužan poslove obavljati stručno, neovisno i nepristrano, te iznijeti sve okolnosti koje dovode u pitanje njegovu nepristranost ili moguć sukob interesa. Navodi se da procjenitelj potpisuje izjavu o nepristranosti i neovisnosti, koja je sastavni dio procjembenog elaborata te da Grad Osijek nije utjecao na neovisnost i nepristranost u postupku izrade istog.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a propisano je da je dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Nadalje, člankom 10. stavkom 1. Zakona o procjeni vrijednosti nekretnina propisano je da se za područje županije, Grada Zagreba odnosno velikoga grada osniva procjeniteljsko povjerenstvo radi stručne analize i evaluacije podataka te davanja stručnih prijedloga i mišljenja o tržištu nekretnina. Sukladno članku 11. stavcima 1. i 2. navedenog Zakona povjerenstvo čine predsjednik i četiri člana, odluku o imenovanju i razrješenju predsjednika, zamjenika i članova povjerenstva donosi župan, gradonačelnik Grada Zagreba odnosno gradonačelnik velikoga grada, a prema članku 12. stavku 1., kao jedna od propisanih zadaća, navedeno je da povjerenstvo velikog grada daje mišljenje o usklađenosti izrađenih procjembenih elaborata s odredbama toga Zakona na zahtjev jedinica lokalne i područne (regionalne) samouprave, za svoje potrebe.

Prema članku 17. stavku 1. istog Zakona za područje Republike Hrvatske osniva se visoko procjeniteljsko povjerenstvo.

Člankom 18. stavkom 2. Zakona propisano je da odluku o imenovanju i razrješenju predsjednika, zamjenika i članova visokog povjerenstva donosi ministar nadležan za poslove graditeljstva i prostornog uređenja, s stavkom 3. istog članka Zakona propisano je da se predsjednik visokog povjerenstva imenuje iz redova dužnosnika/službenika Ministarstva nadležnog za poslove graditeljstva i prostornog uređenja koji raspolažu stručnim znanjima iz područja procjene vrijednosti nekretnina.

Sukladno članku 19. stavku 2. Zakona o procjeni vrijednosti nekretnina, kao jedna od zadaća Visokog procjeniteljskog povjerenstva, osim davanja stručnih prijedloga i mišljenja o analizama i pregledu stanja na tržištu nekretnina u Republici Hrvatskoj, propisana je i izrada druge procjene na zahtjev tijela državne uprave, lokalne i područne (regionalne) samouprave, sudova i drugih pravosudnih tijela.

Iz odredbi Zakona o procjeni vrijednosti nekretnina proizlazi da Procjeniteljsko povjerenstvo Grada Osijeka imenuje gradonačelnik Grada Osijeka te da isto postupa povodom traženja Grada Osijeka u postupku ocjene usklađenosti elaborata o procjeni vrijednosti nekretnina s propisima.

Imajući u vidu sastav i način imenovanja članova županijskih ili gradskih procjeniteljskih povjerenstava, ne može se utvrditi da bi se članovi navedenih povjerenstva prema dužnosniku koji obnaša dužnost državnog tajnika u Ministarstvu graditeljstva, prostornog uređenja i državne imovine nalazili u podređenom položaju u odnosu na koje bi mogao koristiti svoj utjecaj koji bi proizlazio iz obnašanja te dužnosti.

U odnosu na izradu konkretnog navedenog Procjembenog elaborata za zemljište sportsko-rekreacijske namjene broj elaborata 32/2017, iz očitovanja i dokumentacije Grada Osijeka i trgovačkog društva Centar Akcija d.o.o., utvrdilo se da je isti izradilo navedeno trgovačko društvo za potrebe Grada Osijeka te da je jedan od dvoje izrađivača bio Željko Uhlir, stalni sudski vještak za graditeljstvo i procjenu nekretnina. Procjeniteljsko povjerenstvo Grada Osijeka utvrdilo je da je elaborat izrađen te tržišna vrijednost nekretnina procijenjena u skladu s propisima, što je utvrdilo i Visoko procjeniteljsko povjerenstvo Republike Hrvatske u postupku druge ocjene povodom traženja Grada Osijeka.

Odluku o angažiranju Željka Uhlira nije donio Grad Osijek, već je o tome odlučilo trgovačko društvo Centar Akcija d.o.o. kao nositelj izrade elaborata, a prema navodima istih očitovanja u trenutku donošenja takve odluke te izrade elaborata u ožujku 2017. Željko Uhlir nije bio dužnosnik, što je potvrđeno i uvidom u Registar dužnosnika, obzirom da je dužnost zamjenika ministra u Ministarstvu graditeljstva i prostornog uređenja prestao obnašati u veljači 2016., iz čega proizlazi da je od prestanka obnašanja navedene dužnosti prošlo više od godine dana.

Sukladno svemu navedenom, iz zaprimljenog očitovanja i dokumentacije utvrđeno je da je dužnosnik nakon prestanka obnašanja dužnosti zamjenika ministra u Ministarstvu graditeljstva i prostornog uređenja i to nakon proteka razdoblja od 12 mjeseci od dana prestanka njezina obnašanja, bio angažiran na izradi Procjembenog elaborata za zemljište sportsko-rekreacijske namjene i zaštitne zelene površine, koji je za potrebe Grada Osijeka izradilo trgovačko društvo Centar Akcija d.o.o., stoga Povjerenstvo navode prijave ocjenjuje nevjerodostojnim.

U odnosu na navode prijave da dužnosnik naplaćuje predavanja vezana za tumačenje propisa iz nadležnosti državnog tijela u kojem obnaša dužnosti, a u čijoj je izradio kao član radne skupine eventualno bio sudjelovao, iste Povjerenstvo u kontekstu moguće povrede ZSSI-a razmatra u predmetu koji se vodi pod brojem P-226/20.

Stoga je Povjerenstvo donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Željko Uhlir, osobna dostava
2. Podnositelj prijave, na dostavljenu e-mail adresu
3. Objava na internetskoj stranici Povjerenstva
4. Pismohrana